P6_TA(2006)0497

Οι γυναίκες στη διεθνή πολιτική

Ψήφισμα του Ευρωπαϊκού Κοινοβουλίου σχετικά με τις γυναίκες στη διεθνή πολιτική (2006/2057(INI))

Το Ευρωπαϊκό Κοινοβούλιο,

- έχοντας υπόψη τις αρχές του άρθρου 2, του άρθρου 3, παράγραφος 2, του άρθρου 13, του άρθρου 137, παράγραφος 1, στοιχείο θ, και του άρθρου 141, της Συνθήκης ΕΚ,

- έχοντας υπόψη τον Χάρτη Θεμελιωδών Δικαιωμάτων της Ευρωπαϊκής Ένωσης, που διακηρύχθηκε το 2000 [1], και ιδίως το άρθρο 23 το οποίο αναφέρει ότι "Η ισότητα ανδρών και γυναικών πρέπει να εξασφαλίζεται σε όλους τους τομείς, μεταξύ άλλων στην απασχόληση, την εργασία και τις αποδοχές. Η αρχή της ισότητας δεν αποκλείει τη διατήρηση ή τη θέσπιση μέτρων που προβλέπουν ειδικά πλεονεκτήματα υπέρ του υποεκπρο-σωπούμενου φύλου",

- έχοντας υπόψη την Ευρωπαϊκή Σύμβαση για την προστασία των δικαιωμάτων του ανθρώπου και των θεμελιωδών ελευθεριών του 1950,

- έχοντας υπόψη τις συστάσεις του Συμβουλίου της Ευρώπης και ιδίως το ψήφισμα και το σχέδιο δράσης του, που εγκρίθηκαν κατά την 6η ευρωπαϊκή υπουργική διάσκεψη για την ισότητα ανδρών και γυναικών, η οποία πραγματοποιήθηκε στη Στοκχόλμη στις 8- 9 Ιουνίου 2006, και ιδίως το Μέρος Ι, σημείο ΣΤ, του Παραρτήματος που αφορά την ισόρροπη συμμετοχή γυναικών και ανδρών στη διαδικασία λήψης αποφάσεων,

- έχοντας υπόψη την υπουργική δήλωση των Αθηνών του 1992 κατά την ευρωπαϊκή διάσκεψη για τις γυναίκες στην εξουσία, όπου αναφέρεται ότι "οι γυναίκες αντιπροσωπεύουν το ήμισυ των δυνητικών ταλέντων και ικανοτήτων της ανθρωπότητας και η υποεκπροσώπησή τους στις διαδικασίες λήψης αποφάσεων ζημιώνει την κοινωνία στο σύνολό της",

- έχοντας υπόψη την υπουργική δήλωση των Παρισίων του 1999 κατά την ευρωπαϊκή διάσκεψη για τις γυναίκες και τους άνδρες στην εξουσία "Κοινωνία πρόνοιας, δυναμική οικονομία και όραμα για την Ευρώπη",

- έχοντας υπόψη την τελική δήλωση της ετήσιας διάσκεψης του δικτύου των κοινοβουλευτικών επιτροπών για την ισότητα των ευκαιριών μεταξύ ανδρών και γυναικών (Network of Parliamentary Committees for Equal Opportunities for Women and Men — NCEO) που εγκρίθηκε στη Ρώμη στις 21 Νοεμβρίου 2003,

- έχοντας υπόψη τη στρατηγική της Λισαβόνας για την ανάπτυξη και την απασχόληση, που εγκρίθηκε το Μάρτιο του 2000, και ιδίως την έμφαση που δίδει στη θετική επίδραση που θα έχουν στη συνολική στρατηγική για την ανάπτυξη και την ανταγωνιστικότητα της ΕΕ οι οικονομικές πολιτικές που λαμβάνουν υπόψη τη διάσταση του φύλου,

- έχοντας υπόψη το ψήφισμα του Συμβουλίου της 27ης Μαρτίου 1995 [2] και τη σύσταση 96/694/EΚ του Συμβουλίου της 2ας Δεκεμβρίου 1996 [3] για την ισόρροπη συμμετοχή γυναικών και ανδρών στη διαδικασία λήψης αποφάσεων,

- έχοντας υπόψη τα ψηφίσματά του, της 18ης Ιανουαρίου 2001 [4], επί της εκθέσεως της Επιτροπής σχετικά με την εφαρμογή της προαναφερθείσας σύστασης 96/694/ΕΚ του Συμβουλίου, και της 2ας Μαρτίου 2000, σχετικά με τη συμμετοχή των γυναικών στη διαδικασία λήψης αποφάσεων [5],

- έχοντας υπόψη την υπουργική δήλωση της διάσκεψης Υπουργών Ισότητας των Φύλων, η οποία πραγματοποιήθηκε στο Λουξεμβούργο στις 4 Φεβρουαρίου 2005,

- έχοντας υπόψη τον χάρτη πορείας της Επιτροπής για την ισότητα μεταξύ γυναικών και ανδρών (2006-2010) (COM(2006)0092) και ιδίως την πρότασή της για τη στήριξη της δημιουργίας δικτύου γυναικών που συμμετέχουν στις διαδικασίες λήψης αποφάσεων,

- έχοντας υπόψη την Οικουμενική Διακήρυξη των Δικαιωμάτων του Ανθρώπου των Ηνωμένων Εθνών του 1948,

- έχοντας υπόψη τη Σύμβαση των Ηνωμένων Εθνών του 1979 για την εξάλειψη όλων των μορφών διακρίσεων εις βάρος των γυναικών (CEDAW), η οποία καθορίζει, μεταξύ άλλων, ότι τα υπογράφοντα κράτη λαμβάνουν όλα τα απαραίτητα μέτρα για την εξάλειψη των διακρίσεων εις βάρος των γυναικών στον πολιτικό και δημόσιο βίο της χώρας τους,

- έχοντας υπόψη το προαιρετικό πρωτόκολλο της CEDAW, το οποίο εγκρίθηκε το 1999 και ορίζει ότι άτομα ή ομάδες ατόμων που ισχυρίζονται ότι έχουν πέσει θύματα παραβίασης κάποιου εκ των δικαιωμάτων που ορίζονται στη Σύμβαση μπορούν να υποβάλουν καταγγελία στο πλαίσιο της δικαιοδοσίας ενός υπογράφοντος κράτους,

- υπενθυμίζοντας ότι η Σύμβαση για τα Πολιτικά Δικαιώματα των Γυναικών του 1952 ορίζει ότι οι γυναίκες είναι ίσες με τους άνδρες και δικαιούνται, χωρίς καμία διάκριση, να ψηφίζουν σε όλες τις εκλογές, να είναι υποψήφιες στις εκλογές για την ανάδειξη των μελών όλων των αιρετών οργάνων που ορίζει το εθνικό δίκαιο, δικαιούνται δε να κατέχουν δημόσια αξιώματα και να ασκούν όλα τα δημόσια λειτουργήματα που ορίζει το εθνικό δίκαιο,

- υπενθυμίζοντας το Διεθνές Σύμφωνο για τα Ατομικά και Πολιτικά Δικαιώματα του 1966 και ιδίως το άρθρο 25 αυτού, το οποίο ορίζει ότι κάθε πολίτης έχει το δικαίωμα και την ευκαιρία να συμμετέχει στα κοινά, άμεσα ή μέσω ελεύθερα επιλεγμένων εκπροσώπων, καθώς και να εκλέγει και να εκλέγεται σε ελεύθερες, περιοδικά διενεργούμενες, εκλογές,

- έχοντας υπόψη την τέταρτη παγκόσμια διάσκεψη για τις γυναίκες, που πραγματοποιήθηκε στο Πεκίνο το Σεπτέμβριο του 1995, τη διακήρυξη και το πλαίσιο δράσης που εγκρίθηκαν στο Πεκίνο, καθώς και τα μεταγενέστερα έγγραφα συμπερασμάτων που εγκρίθηκαν αντίστοιχα στις 9 Ιουνίου 2000 και 11 Μαρτίου 2005 στις διαδοχικές ειδικές συνόδους των Ηνωμένων Εθνών "Πεκίνο+5" και "Πεκίνο + 10" σχετικά με τις περαιτέρω δράσεις και πρωτοβουλίες για την εφαρμογή της διακήρυξης του Πεκίνου και του πλαισίου δράσης,

- έχοντας υπόψη τους αναπτυξιακούς στόχους της χιλιετηρίδας (ΑΣΧ) και ιδίως τον ΑΣΧ3, σχετικά με την προώθηση της ισότητας των φύλων και τη χειραφέτηση των γυναικών ως προϋπόθεση για την εξάλειψη της πείνας, της φτώχειας και των ασθενειών, την επίτευξη της ισότητας σε όλα τα επίπεδα της εκπαίδευσης και σε όλους τους τομείς της απασχόλησης, τον ισότιμο έλεγχο των πόρων και την ισότιμη εκπροσώπηση στον δημόσιο και πολιτικό βίο,

- έχοντας υπόψη το ψήφισμα 1325 του Συμβουλίου Ασφαλείας των Ηνωμένων Εθνών που εγκρίθηκε στις 31 Οκτωβρίου 2000, ιδίως την παράγραφο 1 αυτού, με το οποίο τα κράτη μέλη καλούνται να διασφαλίσουν τη μεγαλύτερη εκπροσώπηση των γυναικών σε όλα τα επίπεδα λήψης αποφάσεων σε εθνικά, περιφερειακά και διεθνή θεσμικά όργανα και μηχανισμούς για την πρόληψη, τη διαχείριση και την επίλυση συγκρούσεων, καθώς και την προεδρική δήλωση που εγκρίθηκε κατά την 5η επέτειο του ψηφίσματος 1325(2000) του Συμβουλίου Ασφαλείας των Ηνωμένων Εθνών τον Οκτώβριο του 2005,

- έχοντας υπόψη το ψήφισμά του της 30ής Νοεμβρίου 2000 σχετικά με την ανάμιξη των γυναικών στην ειρηνική επίλυση συγκρούσεων [6],

- έχοντας υπόψη το ψήφισμά του της 1ης Ιουνίου 2006 σχετικά με την κατάσταση των γυναικών στις ένοπλες συγκρούσεις και το ρόλο τους στη διαδικασία ανασυγκρότησης και εκδημοκρατισμού στις χώρες που ευρίσκονται σε μεταπολεμικό στάδιο [7],

- έχοντας υπόψη τα συμπεράσματα της συνεδρίασης του Συμβουλίου Γενικών Υποθέσεων και Εξωτερικών Σχέσεων της 23ης και 24ης Μαΐου 2005 σχετικά με την ευρωπαϊκή πολιτική ασφαλείας και άμυνας και το σχέδιο κατευθυντήριων γραμμών για την εφαρμογή του ψηφίσματος 1325(2000) του Συμβουλίου Ασφαλείας των Ηνωμένων Εθνών στο πλαίσιο της Ευρωπαϊκής Πολιτικής Ασφάλειας και Άμυνας (ΕΠΑΑ), που ενέκρινε το Ευρωπαϊκό Συμβούλιο στις 16 Δεκεμβρίου 2005,

- λαμβάνοντας υπόψη την απόφαση της κυβέρνησης της Νορβηγίας να θεσπίσει με νόμο ποσόστωση 40 % για την εκπροσώπηση των γυναικών στα διευθυντικά όργανα των εταιρειών κεφαλαίου,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Δικαιωμάτων των Γυναικών και Ισότητας των Φύλων (A6-0362/2006),

A. λαμβάνοντας υπόψη την απόφαση ορόσημο που επετεύχθη στη διάσκεψη του Πεκίνου το 1995 για την προαγωγή του ζητήματος της ισότητας των φύλων, συμπεριλαμβανομένης της εκπροσώπησης των γυναικών στην πολιτική,

B. λαμβάνοντας υπόψη ότι η η ισόρροπη συμμετοχή γυναικών και ανδρών στην πολιτική διαδικασία και στη λήψη αποφάσεων απεικονίζει ακριβέστερα τη σύνθεση της κοινωνίας και είναι αναγκαία για τις μελλοντικές γενιές και την ορθή λειτουργία των δημοκρατικών κοινωνιών,

Γ. λαμβάνοντας υπόψη ότι η χρηστή διακυβέρνηση περιλαμβάνει το σεβασμό των θεμελιωδών ελευθεριών και την αντιμετώπιση των δικαιωμάτων των γυναικών ως βασικών θεμελιωδών δικαιωμάτων,

Δ. λαμβάνοντας υπόψη ότι η κατάσταση των γυναικών στη διεθνή πολιτική εξαρτάται πρωτίστως από την κατάσταση των γυναικών σε εθνική κλίμακα και τις στρατηγικές για την πρόοδο των γυναικών που τέθηκαν σε ισχύ σε εθνικό επίπεδο,

Ε. λαμβάνοντας υπόψη τον σημαντικό ρόλο που διαδραματίζει ο Γενικός Γραμματέας των Ηνωμένων Εθνών μέσω της πολιτικής στελέχωσης του ΟΗΕ που ακολουθεί δίνοντας το παράδειγμα για πιο ισόρροπη, από άποψη φύλου, πολιτική σκηνή παγκοσμίως,

ΣΤ. λαμβάνοντας υπόψη ότι από τις 191 χώρες που είναι επί του παρόντος μέλη των Ηνωμένων Εθνών, μόνον 47 εξ αυτών είναι συνυπογράφοντα κράτη και 115 είναι συμβαλλόμενα μέρη της Σύμβασης για τα Πολιτικά Δικαιώματα των Γυναικών της 20ής Δεκεμβρίου 1952 και λαμβάνοντας υπόψη ότι, ως αποτέλεσμα, οι γυναίκες δεν μπορούν να ασκήσουν πλήρως τα πολιτικά τους δικαιώματα και τους απαγορεύεται η συμμετοχή σε εκλογές ή η ανάληψη δημόσιου αξιώματος σε αρκετές χώρες,

Ζ. λαμβάνοντας υπόψη ότι σύμφωνα με τη Διακοινοβουλευτική Ένωση, από τα 43961 μέλη κοινοβουλίων παγκοσμίως (σε άνω και κάτω βουλές), μόνον το 16,4 % είναι γυναίκες (δηλ. 7195) λαμβάνοντας υπόψη ότι οι σκανδιναβικές χώρες έχουν τον υψηλότερο αριθμό γυναικών βουλευτών (40 %), ακολουθούμενες από την αμερικανική ήπειρο (19,6 %) και την Ευρώπη (χώρες ΟΑΣΕ, εκτός των σκανδιναβικών χωρών) με μέσο όρο 16,9 %, ελαφρώς υψηλότερο από τις χώρες της υποσαχάριας Αφρικής (16,4 %), της Ασίας (16,3 %), του Ειρηνικού (12 %) και τα αραβικά κράτη (8,3 %),

Η. λαμβάνοντας υπόψη ότι τα ποσοστά αυτά καταδεικνύουν ουσιαστικό δημοκρατικό έλλειμμα τόσο σε ευρωπαϊκό επίπεδο, όσο και στο ευρύτερο διεθνές πλαίσιο,

Θ. λαμβάνοντας υπόψη ότι, παρά την ύπαρξη ισότητας δια νόμου στις περισσότερες ευρωπαϊκές χώρες και παγκοσμίως, εξακολουθούν να υπάρχουν εκ των πραγμάτων ανισότητες στην κατανομή της εξουσίας, των ευθυνών και στην πρόσβαση σε οικονομικούς, κοινωνικούς και πολιτιστικούς πόρους μεταξύ γυναικών και ανδρών λόγω της διατήρησης των κυρίαρχων ρόλων των φύλων και των επιπτώσεών τους στον άνισο καταμερισμό των οικογενειακών αρμοδιοτήτων και στο συνδυασμό του οικογενειακού και επαγγελματικού βίου για τις περισσότερες γυναίκες,

Ι. λαμβάνοντας υπόψη ότι παρά την κοινοτική και εθνική νομοθεσία που θεσπίστηκε τα τελευταία 30 χρόνια, η μισθολογική διαφορά μεταξύ των φύλων που εξακολουθεί να υπάρχει σήμερα σε ολόκληρη την ΕΕ αγγίζει, κατά μέσο όρο, το 15 % για ίσης αξίας εργασία,

ΙΑ. λαμβάνοντας υπόψη ότι σήμερα περισσότερες γυναίκες από ό,τι άνδρες διαθέτουν πανεπιστημιακό τίτλο,

ΙΒ. λαμβάνοντας υπόψη ότι η απαίτηση για την κατάρτιση καταλόγων υποψηφίων με ισόρροπη εκπροσώπηση των φύλων δεν θα είναι αποτελεσματική εάν όλες οι γυναίκες τοποθετηθούν στο κάτω μέρος των καταλόγων και ότι οι κατάλογοι στους οποίους τηρείται σύστημα αυστηρής εναλλαγής μπορεί να μην επιτύχουν τα επιθυμητά αποτελέσματα εάν η χώρα χρησιμοποιεί σύστημα ψηφοφορίας ελεύθερης επιλογής από τους καταλόγους, το οποίο δίνει τη δυνατότητα στους εκλογείς να αλλάξουν τη σειρά των υποψηφίων στον κατάλογο,

ΙΓ. έχοντας υπόψη το ζωτικό ρόλο που διαδραματίζουν τα πολιτικά κόμματα στην πρόληψη της αύξησης ή στην αύξηση της εκπροσώπησης των γυναικών στην πολιτική με διάφορα μέσα· επισημαίνοντας ότι ενώ ολοένα και περισσότερα πολιτικά κόμματα ισχυρίζονται ότι υπάρχει ισόρροπη εκπροσώπηση φύλων στη σύνθεση των μελών τους, τα ανώτερα κλιμάκια των πολιτικών κομμάτων σπάνια το απεικονίζουν αυτό, με μόνο το 11 % των ηγετών των κομμάτων παγκοσμίως να είναι γυναίκες,

ΙΔ. επισημαίνοντας με μεγάλο ενδιαφέρον ότι είναι διαθέσιμο ολόκληρο φάσμα άλλων μέσων για τη διασφάλιση αυξημένης συμμετοχής των γυναικών στην πολιτική, όπως μέτρα θετικής διάκρισης που στοχεύουν στην εξασφάλιση της παρουσίας και δραστηριότητας των γυναικών στα κοινοβούλια και σε άλλες αιρετές θέσεις,

ΙΕ. υπογραμμίζοντας ότι χώρες οι οποίες αποτέλεσαν σκηνή συγκρούσεων και των οποίων τα εκλογικά συστήματα σχεδιάστηκαν και οι εκλογές διοργανώθηκαν από τα Ηνωμένα Έθνη είναι πιθανότερο να αναδείξουν περισσότερες γυναίκες σε αιρετό αξίωμα, λόγω της επιβολής από τα Ηνωμένα Έθνη περισσότερο ισόρροπης εκπροσώπησης των φύλων,

ΙΣΤ. λαμβάνοντας υπόψη ότι η σημασία αλλαγής της πολιτιστικής αποδοχής της ισόρροπης εκπροσώπησης των φύλων στη λήψη αποφάσεων μέσω εκστρατειών ευαισθητοποίησης και ότι η επίτευξη ισορροπίας των φύλων στην πολιτική απαιτεί συχνά αλλαγές της δημόσιας νοοτροπίας,

ΙΖ. έχοντας κατά νου το γεγονός ότι ο καταμερισμός των οικογενειακών ευθυνών μεταξύ γυναικών και ανδρών έχει αντίκτυπο στην πλήρη συμμετοχή των γυναικών στην πολιτική,

ΙΗ. αναγνωρίζοντας τον καίριο ρόλο μη κυβερνητικών και εθελοντικών οργανώσεων στην άσκηση επιρροής στην κοινωνία στο σύνολό της προκειμένου να αποδεχθεί μια δικαιότερη εκπροσώπηση των φύλων στην πολιτική,

ΙΘ. λαμβάνοντας υπόψη ότι οι γυναίκες μπορούν να συνεισφέρουν θετικά στην ανάδυση πνεύματος αλλαγής σε θέματα ισότητας των φύλων και σε θεμελιώδη κοινωνικά και πολιτικά θέματα συνολικά μέσω της συμμετοχής τους σε επίπεδο λαϊκής βάσης,

Κ. λαμβάνοντας υπόψη τη σημασία της βασικής εκπαίδευσης και κατάρτισης προκειμένου να διασφαλιστεί ότι οι γυναίκες θα αναπτύξουν γνώσεις, δεξιότητες και αυτοπεποίθηση, στοιχεία που απαιτούνται για την πλήρη συμμετοχή τους στην κοινωνία και την πολιτική,

ΚΑ. λαμβάνοντας υπόψη τη συνεισφορά των γυναικών στην ανάδειξη των ιδιαίτερων αναγκών των γυναικών, ούτως ώστε η μελλοντική πολιτική να ενσωματώσει τη διάσταση του φύλου και να εξυπηρετήσει καλύτερα τη δημοκρατία στο σύνολό της,

ΚΒ. τονίζοντας ότι η αναγνώριση των γυναικών από τους ομότιμούς τους για τη θετική συνεισφορά τους στη διεθνή πολιτική είναι απαραίτητη για τη διαμόρφωση ενός περισσότερο ισόρροπου πολιτικού πνεύματος και επισημαίνοντας ότι από τους 92 βραβευμένους με Νόμπελ Ειρήνης μόνο 12 ήταν γυναίκες,

1. υπενθυμίζει ότι έχει ήδη αναγνωριστεί σε ευρωπαϊκό επίπεδο — με το προαναφερθέν ψήφισμά του της 2ας Μαρτίου 2000— ότι η ισόρροπη συμμετοχή των δύο φύλων στη λήψη αποφάσεων αποτελεί απαραίτητη προϋπόθεση της δημοκρατίας·

2. επισημαίνει ότι κατόπιν προσφάτων εκλογών αναδείχθηκαν γυναίκες στα υψηλότερα αξιώματα ως αρχηγοί κρατών και κυβερνήσεων σε ορισμένα κράτη μέλη και τρίτες χώρες·

3. χαιρετίζει τους αρχηγούς κυβερνήσεων που χρησιμοποίησαν αντικειμενικά κριτήρια, με αποφυγή των διακρίσεων, προκειμένου να επιλέξουν τη σύνθεση του υπουργικού τους συμβουλίου·

4. εκφράζει βαθύτατη απογοήτευση για το γεγονός ότι παρά τις πολυάριθμες πολιτικές δηλώσεις και συστάσεις, παρά τα προγράμματα δράσης που έχουν εγκριθεί παγκοσμίως και παρά την ειδική νομοθεσία που έχει θεσπιστεί σε εθνικό επίπεδο, η ανισότητα και οι διακρίσεις λόγω φύλου και η υποεκπροσώπηση των γυναικών στην πολιτική εξακολουθούν να υφίστανται στην Ευρώπη και σε ολόκληρο τον κόσμο· επισημαίνει συγκεκριμένα ότι το ποσοστό των εκλεγμένων γυναικών στο Ευρωπαϊκό Κοινοβούλιο κυμαίνεται μεταξύ 58 % έως και 0% ανάλογα με το κράτος μέλος (με μέσο όρο ελαφρώς υψηλότερο του 30 %) και ότι το ποσοστό των εκλεγμένων γυναικών στα εθνικά κοινοβούλια ποικίλλει από 45 % έως 9%·

5. εφιστά την προσοχή στο γεγονός ότι η χαμηλή συμμετοχή των γυναικών στα κέντρα λήψης αποφάσεων και διακυβέρνησης συνδέεται άρρηκτα με τις δυσκολίες συνδυασμού του οικογενειακού και επαγγελματικού βίου, τον άνισο καταμερισμό των οικογενειακών ευθυνών καθώς και τις διακρίσεις στην απασχόληση και στην επαγγελματική κατάρτιση·

6. επισημαίνει ότι πρέπει να κοιτάξουμε πέρα από τους αριθμούς και να επικεντρωθούμε στους τρόπους με τους οποίους οι γυναίκες που συμμετέχουν ενεργά στον πολιτικό στίβο επηρεάζουν τη διαμόρφωση της διακυβέρνησης και την επίλυση συγκρούσεων καθώς και στον τρόπο με τον οποίο συμβάλλουν για να διασφαλιστεί ότι οι μεταρρυθμίσεις στη διακυβέρνηση, η λογοδοσία και το κράτος δικαίου τίθενται σε κορυφαία θέση στην εθνική και διεθνή πολιτική ατζέντα·

7. υπογραμμίζει ότι η χαμηλή αναλογία γυναικών στην πολιτική στερεί την Ευρώπη από ένα πολύτιμο ανθρώπινο δυναμικό·

8. στηρίζει το έργο της Διακοινοβουλευτικής Ένωσης για πιο ισόρροπη εκπροσώπηση των φύλων στην πολιτική σκηνή·

9. χαιρετίζει το γεγονός ότι το θέμα της ίσης συμμετοχής γυναικών και ανδρών στις διαδικασίες λήψης αποφάσεων σε όλα τα επίπεδα εντάχθηκε στο πρόγραμμα εργασίας της CEDAW για το 2006 και αναμένει τα πορίσματα και τις συστάσεις της· καλεί την Επιτροπή και την Προεδρία του Συμβουλίου να ενημερώνουν το Κοινοβούλιο για τις διαπραγματεύσεις στο πλαίσιο της CEDAW·

10. εκφράζει απογοήτευση για την υποεκπροσώπηση των γυναικών ως ειδικών και προσωπικών εκπροσώπων και απεσταλμένων και προσωπικών και ειδικών συμβούλων του Γενικού Γραμματέα των Ηνωμένων Εθνών και σε άλλες υψηλές θέσεις των Ηνωμένων Εθνών γενικά·

11. παροτρύνει τον Γενικό Γραμματέα των Ηνωμένων Εθνών να διορίζει περισσότερες γυναίκες στις θέσεις ειδικών και προσωπικών εκπροσώπων και απεσταλμένων, καθώς και προσωπικών και ειδικών συμβούλων του Γενικού Γραμματέα των Ηνωμένων Εθνών· τονίζει ότι θα ήταν σκόπιμο τα κράτη μέλη των Ηνωμένων Εθνών να υποβάλλουν μαζί με τα ονόματα ανδρών υποψηφίων και ονόματα γυναικών όταν ο Γενικός Γραμματέας εξετάζει την κάλυψη τέτοιων υψηλού επιπέδου θέσεων·

12. παροτρύνει τις αντιπροσωπείες του Συμβουλίου Ασφαλείας να συμπεριλαμβάνουν γυναίκες, να διασφαλίζουν τη συνεκτίμηση της διάστασης του φύλου σε όλες τις αποστολές διατήρησης της ειρήνης, επίλυσης συγκρούσεων ή οικοδόμησης της ειρήνης, καθώς και να συναντώνται με τις οργανώσεις γυναικών σε τοπικό επίπεδο κατά τη διάρκεια των επισκέψεών τους στις εμπόλεμες περιοχές·

13. χαιρετίζει την απόφαση του Συμβουλίου να αποστείλει ερωτηματολόγιο στα κράτη μέλη ζητώντας πληροφορίες για τις ενέργειες που έχουν λάβει για την εφαρμογή του ψηφίσματος 1325 του Συμβουλίου Ασφαλείας των Ηνωμένων Εθνών· επίσης, καλεί το Συμβούλιο να ενημερώσει το Κοινοβούλιο για τα πορίσματά του·

14. ενθαρρύνει έντονα την συμπερίληψη γυναικών αστυνομικών, πολιτικών και στρατιωτικών αξιωματούχων στις ειρηνευτικές αποστολές της ΕΕ και του ΟΗΕ έτσι ώστε να ενισχύεται η επικοινωνία με τις γυναίκες στις τοπικές κοινότητες και με τις τοπικές κοινότητες γενικά·

15. εκφράζει τη λύπη του διότι αυτή τη στιγμή μόνο μία γυναίκα υπηρετεί ως προσωπική αντιπρόσωπος του Ύπατου Εκπρόσωπου της ΕΕ για την ΚΕΠΠΑ επί συνόλου 14 θέσεων Ειδικού Αντιπροσώπου/Προσωπικού Αντιπροσώπου/Ειδικού Απεσταλμένου ή Ειδικού Συντονιστή [8]· ζητεί επιμόνως από τον Ύπατο Εκπρόσωπο της ΕΕ για την ΚΕΠΠΑ να διορίζει περισσότερες γυναίκες σε θέσεις ειδικού αντιπροσώπου του Γενικού Γραμματέα, αντιπροσώπου ή ειδικού απεσταλμένου· καλεί τον Ύπατο Εκπρόσωπο της ΕΕ για την ΚΕΠΠΑ να ζητεί από τα κράτη μέλη να του υποβάλλουν ονόματα γυναικών υποψηφίων μαζί με τα ονόματα ανδρών υποψηφίων όταν εξετάζει την κάλυψη τέτοιων θέσεων υψηλού επιπέδου·

16. καλεί τον Ύπατο Εκπρόσωπο της ΕΕ για την κοινή εξωτερική πολιτική και πολιτική ασφάλειας, την Επιτροπή και όλα τα κράτη μέλη να προσλαμβάνουν περισσότερες γυναίκες στο πολιτικό, στρατιωτικό και αστυνομικό προσωπικό, καθώς και να διορίζουν έναν υπεύθυνο για θέματα ισότητας σε όλες τις αποστολές στο πλαίσιο της ΕΠΑΑ όπως ξεκίνησε με την αποστολή EUFOR στη Λαοκρατική Δημοκρατία του Κονγκό·

17. ενθαρρύνει σθεναρά την κατάρτιση του συνόλου του προσωπικού που εντάσσεται σε αποστολές ΕΠΑΑ επί θεμάτων που αφορούν τη διάσταση του φύλου· ενθαρρύνει επίσης την έκδοση ενός οδηγού για τη διάσταση του φύλου που θα αφορά τις συνέπειες της στις πολεμικές και μεταπολεμικές περιόδους για το σύνολο του προσωπικού που συμμετέχει σε επιχειρήσεις ΕΠΑΑ·

18. χαιρετίζει το γεγονός ότι ο αριθμός των γυναικών επιτρόπων στην Επιτροπή του Προέδρου Barroso είναι μεγαλύτερος, αλλά εκφράζει απογοήτευση για το γεγονός ότι δεν έχει ακόμη επιτευχθεί πλήρης ισοτιμία στο επίπεδο των επιτρόπων, γεγονός που θα έδινε το παράδειγμα για την Ευρώπη και ολόκληρο τον κόσμο·

19. χαιρετίζει τον νέο χάρτη πορείας της Επιτροπής για την ισότητα των φύλων, ιδίως την απόφασή της να προαγάγει τη δημιουργία δικτύου γυναικών που συμμετέχουν στις διαδικασίες λήψης αποφάσεων·

20. χαιρετίζει την επικείμενη ίδρυση Ευρωπαϊκού Ινστιτούτου για την Ισότητα των Φύλων, το οποίο θα πρέπει να αναλάβει την πρωτοβουλία για την προώθηση της μεγαλύτερης εκπροσώπησης των γυναικών στη διεθνή πολιτική·

21. καλεί την Επιτροπή να το τηρεί τακτικά ενήμερο για την πρόοδο των εργασιών της ομάδας των επιτρόπων για τα θεμελιώδη δικαιώματα, τα μέτρα κατά των διακρίσεων και την ισότητα των ευκαιριών·

22. εκφράζει απογοήτευση για το γεγονός ότι από 107 αντιπροσωπείες και γραφεία της Επιτροπής σε τρίτες χώρες, μόνο 7 έχουν σήμερα γυναίκες επικεφαλής· καλεί την Επιτροπή να διορίζει περισσότερες γυναίκες σε υψηλόβαθμες θέσεις στις εξωτερικές της αντιπροσωπείες·

23. καλεί την Επιτροπή να χρησιμοποιήσει τα μέσα των εξωτερικών σχέσεων και της κοινοτικής πολιτικής για την ανάπτυξη και τη συνεργασία ως φορείς για την προώθηση των γυναικών στην πολιτική, ιδίως δε τη συμμετοχή των γυναικών ως ψηφοφόρων και πολιτικών υποψηφίων, την ένταξη της ισότητας των φύλων στα προγράμματα των πολιτικών κομμάτων κατά τη διάρκεια των προεκλογικών εκστρατειών, καθώς και στις σχέσεις της με άλλους περιφερειακούς οργανισμούς, ιδίως σε ό,τι αφορά την οικοδόμηση ικανοτήτων·

24. καλεί την Επιτροπή να αυξήσει την ενίσχυσή της για έργα που αποσκοπούν στη διασφάλιση της συμμετοχής των γυναικών στον πολιτικό βίο εντός και εκτός ΕΕ, κυρίως στις αναπτυσσόμενες χώρες·

25. συνιστά στην αρμόδια επιτροπή του να θεσπίσει και να στηρίξει τη διαρκή και τακτική συνεργασία μεταξύ των γυναικών βουλευτών από ολόκληρο τον κόσμο· ζητεί να παρασχεθούν πόροι ώστε τα Φόρουμ Γυναικών στο πλαίσιο της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ και άλλα παρόμοια βήματα συζήτησης σε άλλες Κοινοβουλευτικές Συνελεύσεις στις οποίες συμμετέχει η ΕΕ να μπορέσουν να διεξαχθούν και να αναλάβουν κοινές πρωτοβουλίες·

26. καλεί τα κράτη μέλη και την Επιτροπή να προωθήσουν όπου κρίνουν αναγκαίο εκπαιδευτικά προγράμματα ευαισθητοποίησης των πολιτών, με ιδιαίτερη προσοχή στους νέους για την ισότητα των δικαιωμάτων των γυναικών να συμμετέχουν πλήρως στον πολιτικό βίο από νεαρή ηλικία·

27. καλεί το μελλοντικό Ευρωπαϊκό Ινστιτούτο για την Ισότητα των Φύλων να υποβάλλει τακτικά εκθέσεις στο Ευρωπαϊκό Κοινοβούλιο σχετικά με τη συλλογή των δεδομένων και τον αντίκτυπο της εθνικής νομοθεσίας για την ισότητα καθώς και τις πολιτικές ισότητας των φύλων που εφαρμόστηκαν από τα κράτη μέλη, καθώς και τις βέλτιστες πρακτικές των ευρωπαϊκών και εθνικών πολιτικών κομμάτων·

28. καλεί το μελλοντικό Ευρωπαϊκό Ινστιτούτο για την Ισότητα των Φύλων να παρακολουθεί και να αξιολογεί την πρόοδο για την επίτευξη ισόρροπης συμμετοχής γυναικών και ανδρών στον πολιτικό και δημόσιο βίο σε ολόκληρη την Ευρώπη θεσπίζοντας και εφαρμόζοντας δείκτες για την παρακολούθηση και την αξιολόγηση βάσει διεθνώς συγκρίσιμων δεδομένων για τις διακρίσεις λόγω φύλου, και εν συνεχεία να δημοσιεύει εκθέσεις σχετικά με τα μέτρα που λαμβάνονται και την πρόοδο που σημειώνεται όσον αφορά τη συμμετοχή γυναικών στη λήψη αποφάσεων και να διαδίδει ευρέως τις εν λόγω εκθέσεις·

29. καλεί το μελλοντικό Ευρωπαϊκό Ινστιτούτο για την Ισότητα των Φύλων να συνδεθεί με ανεξάρτητους φορείς, όπως ένα παρατηρητήριο ισότητας ή έναν ειδικό ανεξάρτητο φορέα διαμεσολάβησης σε εθνικό επίπεδο, με στόχο την παρακολούθηση των κυβερνητικών πολιτικών στον τομέα της ισόρροπης συμμετοχής γυναικών και ανδρών στον πολιτικό και δημόσιο βίο·

30. ενθαρρύνει το μελλοντικό Ευρωπαϊκό Ινστιτούτο για την Ισότητα των Φύλων να συνεργαστεί με ερευνητικούς οργανισμούς προκειμένου να μελετήσει περαιτέρω τους φραγμούς όσον αφορά την πρόσβαση των γυναικών σε υψηλόβαθμες θέσεις του δημοσίου και στον πολιτικό βίο, μέσω, μεταξύ άλλων, της έρευνας για τα στερεότυπα των γυναικών στην πολιτική·

31. ενθαρρύνει το μελλοντικό Ευρωπαϊκό Ινστιτούτο για την Ισότητα των Φύλων να εμβαθύνει πέραν των αριθμών, και να εκτιμήσει πραγματικά τον τρόπο με τον οποίο οι γυναίκες επηρεάζουν τα πολιτικά προγράμματα δράσης, τόσο σε εθνικό όσο και σε διεθνές επίπεδο, κυρίως όσον αφορά την προώθηση της χρηστής διακυβέρνησης, της λογοδοσίας και του κράτους δικαίου·

32. αναγνωρίζει ότι τα κράτη αποτελούν το βασικό μοχλό για την αποτελεσματική αλλαγή όσον αφορά την πολιτική εκπροσώπηση· καλεί όλα τα κράτη να τηρήσουν τις δεσμεύσεις τους που απορρέουν από τη διακήρυξη και την πλατφόρμα δράσης που εγκρίθηκαν στο Πεκίνο τον Σεπτέμβριο του 1995 και στις συνεδριάσεις Πεκίνο +5 και Πεκίνο + 10, καθώς και τις δεσμεύσεις τους δυνάμει του διεθνούς δικαίου, ιδίως σε ό,τι αφορά την εφαρμογή του ψηφίσματος 1325(2000) του Συμβουλίου Ασφαλείας των Ηνωμένων Εθνών και της στρατηγικής της Λισαβόνας·

33. καλεί όλα τα κράτη μέλη να ενθαρρύνουν τις γυναίκες να θέτουν υποψηφιότητα για υψηλόβαθμες θέσεις στη διεθνή σκηνή και καλεί τα κράτη μέλη να υποβάλλουν ονόματα γυναικών μαζί με εκείνα των ανδρών υποψηφίων για υψηλόβαθμες θέσεις στις διεθνείς διαπραγματεύσεις και τις διαδικασίες χάραξης πολιτικών, κυρίως στους διεθνείς οργανισμούς·

34. καλεί την Επιτροπή να αναλύσει και να διαδώσει βέλτιστες πρακτικές σχετικά με τα διεθνή και εθνικά μέτρα που αποσκοπούν στην ενίσχυση της συμμετοχής των γυναικών στις πλέον υψηλόβαθμες θέσεις της διεθνούς πολιτικής·

35. καλεί τα κράτη μέλη να προσελκύσουν, να εκπαιδεύσουν και να διορίσουν περισσότερες γυναίκες στη διπλωματία και να προωθήσουν την ισόρροπη εκπροσώπηση των φύλων στις αντιπροσωπείες τους στα Ηνωμένα Έθνη και σε άλλες διεθνείς συναντήσεις και διασκέψεις·

36. καλεί τα κράτη μέλη να αυξήσουν την ευαισθητοποίηση της κοινής γνώμης στις χώρες τους με στόχο να εκλείψουν αρνητικές κοινωνικές αντιλήψεις για την ικανότητα των γυναικών να συμμετέχουν ισότιμα στις πολιτικές διαδικασίες σε εθνικό και διεθνές επίπεδο· ενθαρρύνει τα κράτη μέλη να προωθήσουν τον στόχο της ισόρροπης εκπροσώπησης των φύλων σε όλες τις δημόσιες θέσεις·

37. καλεί τα κράτη μέλη να θεσπίσουν μέτρα για τον συνδυασμό του κοινωνικού, οικογενειακού και του επαγγελματικού βίου, σύμφωνα με τα συμπεράσματα του Ευρωπαϊκού Συμβουλίου της Βαρκελώνης της 15ης και 16ης Μαρτίου 2002 και τη στρατηγική της Λισαβόνας, διαμορφώνοντας κατ' αυτόν τον τρόπο ένα περιβάλλον ευνοϊκό για την πλήρη συμμετοχή των γυναικών στην πολιτική·

38. καλεί τα κράτη μέλη να εγκρίνουν κατάλληλα νομοθετικά ή/και διοικητικά μέτρα για τη στήριξη των εκλεγμένων εκπροσώπων κατά την προσπάθειά τους να συνδυάσουν τα οικογενειακά και δημόσια καθήκοντα και, ιδίως, να ενθαρρύνουν τα κοινοβούλια και τις τοπικές και περιφερειακές αρχές να μεριμνήσουν ούτως ώστε τα ωράρια και οι εργασιακές τους μέθοδοι να επιτρέπουν στους εκλεγμένους εκπροσώπους και των δύο φύλων να συνδυάσουν τον επαγγελματικό με τον οικογενειακό βίο·

39. καλεί τα κράτη μέλη να παράσχουν στις γυναίκες περισσότερες δυνατότητες κατάρτισης με στόχο την απόκτηση επαρκών ικανοτήτων ώστε η πολιτική σταδιοδρομία και η πρόσβαση σε υψηλόβαθμες θέσεις να καταστούν πιο εύκολες·

40. καλεί τα πολιτικά κόμματα σε ολόκληρη την Ευρώπη να προωθήσουν την ισόρροπη συμμετοχή των δύο φύλων στους καταλόγους υποψηφίων τους·

41. ενθαρρύνει τα πολιτικά κόμματα της Ευρώπης να άρουν όλα τα εμπόδια που, άμεσα ή έμμεσα, δημιουργούν διακρίσεις κατά της συμμετοχής των γυναικών, προκειμένου να διασφαλιστεί ότι οι γυναίκες απολαύουν το δικαίωμα της πλήρους συμμετοχής σε όλα τα επίπεδα της διαδικασίας λήψης αποφάσεων σε όλες τις εσωτερικές δομές χάραξης πολιτικών και τις διαδικασίες ανάδειξης και στην ηγεσία των πολιτικών κομμάτων επί ίσοις όροις με τους άνδρες·

42. ενθαρρύνει τις αρμόδιες αρχές να προσφέρουν πολιτική εκπαίδευση, συμπεριλαμβανομένης της εκπαίδευσης στην εκφώνηση δημόσιων λόγων σε γυναίκες και σε άνδρες που επιθυμούν να συμμετάσχουν στην πολιτική·

43. καλεί τα πολιτικά κόμματα να συμπεριλαμβάνουν καταρτισμένες γυναίκες και καταρτισμένους άνδρες στους κομματικούς καταλόγους για αιρετά αξιώματα·

44. ενθαρρύνει τα πολιτικά κόμματα να απευθυνθούν σε γυναίκες, προσκαλώντας τες να συμμετέχουν και να ψηφίζουν στις εκλογές και να δραστηριοποιηθούν για την ευαισθητοποίηση σχετικά με τις ειδικές ανάγκες και τις επιδιώξεις των γυναικών στα πολιτικά προγράμματά τους·

45. ενθαρρύνει τις διακοινοβουλευτικές αντιπροσωπείες και τις αποστολές και αντιπροσωπείες επιτροπών να λαμβάνουν υπόψη, στο πλαίσιο των δραστηριοτήτων τους, το ζήτημα της ισότητας των φύλων και της εκπροσώπησης των γυναικών στη θεσμική τους συνεργασία·

46. επιβεβαιώνει τη δέσμευσή του σε μια προσέγγιση ενσωμάτωσης της διάστασης του φύλου σε όλες τις πολιτικές και σε ισόρροπη εκπροσώπηση των φύλων σε όλες τις αντιπροσωπείες και αποστολές, περιλαμβανομένων των αποστολών παρακολούθησης εκλογών·

47. ενθαρρύνει τις αποστολές παρακολούθησης εκλογών που έχουν ως επικεφαλής μέλη του να δίνουν ιδιαίτερη προσοχή στο ζήτημα της συμμετοχής των γυναικών στις πολιτικές εκστρατείες, είτε με την ιδιότητα της υποψήφιας είτε με την ιδιότητα της ψηφοφόρου·

48. ενθαρρύνει την προώθηση νέων γυναικών σε οργανώσεις της κοινωνίας των πολιτών που θα τους παράσχουν τη δυνατότητα να αποκτήσουν εμπειρία, δεξιότητες και ικανότητες που μπορούν να μεταφερθούν στον τομέα της πολιτικής συμμετοχής·

49. ενθαρρύνει τη σύσταση μη κυβερνητικών οργανώσεων, ιδίως όσων αποβλέπουν στην προώθηση της ενδυνάμωσης των γυναικών, που παρέχουν κατάρτιση όσον αφορά την ηγεσία, τη λήψη αποφάσεων, τις δεξιότητες στην εκφώνηση δημόσιων λόγων, τη χρήση τεχνολογιών πληροφοριών και επικοινωνιών, την οικοδόμηση εμπιστοσύνης και τη διεξαγωγή πολιτικών εκστρατειών, καθώς και τη στήριξη από ΜΚΟ αυτού του είδους όπου υπάρχουν·

50. ενθαρρύνει τα μέσα ενημέρωσης να αναγνωρίσουν τη σημασία της συμμετοχής των γυναικών στην πολιτική διαδικασία, να παράσχουν δίκαιη και ισόρροπη κάλυψη των ανδρών και γυναικών υποψηφίων και να δώσουν επίσης προσοχή στον αντίκτυπο των προγραμμάτων των κομμάτων όσον αφορά την προώθηση των αναγκών και των δικαιωμάτων των γυναικών καθώς και της δημοκρατικής εκπροσώπησής τους·

51. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στα λοιπά ευρωπαϊκά θεσμικά όργανα και υπηρεσίες, στις κυβερνήσεις και στα κοινοβούλια των κρατών μελών και στα μέλη των Ηνωμένων Εθνών, καθώς και στον Γενικό Γραμματέα των Ηνωμένων Εθνών.

[1] ΕΕ C 364 της 18.12.2000, σ. 1.

[2] ΕΕ C 168 της 4.7.1995, σ. 3.

[3] ΕΕ L 319 της 10.12.1996, σ. 11.

[4] ΕΕ C 262 της 18.9.2001, σ. 248.

[5] ΕΕ C 346 της 4.12.2000, σ. 82.

[6] ΕΕ C 228 της 13.8.2001, σ. 186.

[7] Κείμενα που εγκρίθηκαν, P6_TA(2006)0245.

[8] Η Annalisa Gianella, Προσωπική Αντιπρόσωπος του Javier Solana για τη μη διασπορά των Όπλων Μαζικής Καταστροφής.

--------------------------------------------------